Skijaški festival Holmenkollen
Skijaški festival Holmenkollen (norveški: Holmenkollen skifestival ili Holmenkollrennene) jeste tradicionalni godišnji sportski događaj u Holmenkollenu, predgrađu Osla. Puni službeni naziv događaja glasi Holmenkollen FIS World Cup Nordic. Takmičenja se odvijaju u više skijaških sportova: skijaškom trčanju, skijaškim skokovima, nordijskoj kombinaciji te biatlonu. Održava se u martu i organiziran je svake godine od 1892, osim 1898. i za vrijeme Drugog svjetskog rata (1941–1945). Organizira ga Skiforeningen (Asocijacija za promociju skijanja), a održava se u Nacionalnoj areni Holmenkollen te na skakaonicama Holmenkollbakken i Midstubakken. Godine 2009. Holmenkollen je podvrgnut rekonstrukciji, pa su takmičenja održana u Trondheimu (skijaško trčanje i biatlon) i Vikersundu (skijaški skokovi i nordijska kombinacija). Dvije godine kasnije Holmenkollen je bio domaćin Svjetskog prvenstva u nordijskom skijanju, pa nije bilo skijaškog festivala. Prije toga Holmenkollen je bio domaćin SP-a 1930, 1966. i 1982, a ovdje su održana i takmičenja u nordijskim sportovima na ZOI 1952, koja su istovremeno bila i svjetsko prvenstvo. Ovdje su organizirana i svjetska biatlonska prvenstva 1986, 1990, 1999, 2000, 2002. i 2016. Po tradiciji, takmičenja iz posebne lože na tribinama prati i norveški kralj, obično posljednjeg dana festivala (nedjelja).